Ir-Regolament tal-Kummissjoni (KEE) Nru 2829/79
ta’ l-14 ta’ Diċembru 1979
li jemenda r-Regolament (KEE) Nru 1963/79 li jistabbilixxi regoli dettaljati għall-applikazzjoni tar-rifużjoni tal-produzzjoni fuq iz-żejt taż-żebbuġa użat fil-manifattura ta’ ċertu ikel ippriservat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill Nru 136/66/KEE tat-22 ta’ Settembru 1966 dwar l-istabbiliment ta’organizzazzjoni komuni tas-suq fiż-żjut u xaħmijiet [1], kif l-aħħar emendat bir-Regolament (KEE) Nru 590/79 [2],
Wara li kkunsidrat ir-regolament tal-Kunsill (KEE) Nru 591/79 tas-26 ta’ Marzu 1979 li jistabbilixxi regoli ġenerali rigward ir-rifużjoni tal-produzzjoni għaż-żejt taż-żebbuġa użat fil-manifattura ta’ ċertu ikel ippriservat [3], u partikolarment l-Artikolu 9 tiegħu,
Billi l-Artikolu 2(1) tar-Regolament tal-Kummissjoni (KEE) Nru 1963/79 [4] jipprovdi li talbiet għall-verifika taż-żejt iridu jkunu sottomessi lill-awtorità kompetenti mhux iktar tard minn ħamest ijiem tax-xogħol qabel id-data ntenzjonata għall-bidu tal-manifattura ta’ l-ikel ippriservat li fih se jintuża;
Billi l-għan ta’ dan il-perjodu fiss huwa biex jippermetti verifika tal-ħażna ta’ żejt taż-żebbuġa mill-awtorità kompetenti; billi, la darba metodi ta’ twettiq ta’ dan l-ispezzjonar amministrattiv jiddiferixxu minn Stat Membru għall-ieħor, l-Istati Membri għandhom huma stess jissettjaw il-perjodu li hu meħtieġ għalihom biex iwettqu l-ispezzjonar konċernat;
Billi l-miżuri pprovduti għalihom f’dan ir-Regolament huma skond l-opinjoni tal-Kumitat ta’Ġestjoni għaż-Żjut u x-Xaħmijiet,
ADDOTTAT DAN IR-REGOLAMENT:
Artikolu 1
L-Artikolu 2(1) tar-Regolament (KEE) Nru 1963/79 huwa emendat biex jinqara kif ġej:
"1. Biex jikkwalifika għar-rifużjoni tal-produzzjoni, il-manifattur irid jissottometti talba għall-verifika lill-awtorità kompetenti qabel id-data ntenzjonata għall-bidu tal-operazzjonijiet tal-manifattura.
Tali talba ma tistax tkun sottomessa qabel ma ż-żejt ikun fil-bini tal-manifattura.
L-Istat Membru konċernat għandu, jekk ikun hemm bżonn, jispeċifika perjodu minimu li jrid jgħaddi bejn is-sottomissjoni tat-talba għall-verifika u d-data speċifikata fl-ewwel subparagrafu."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Diċembru 1979.